Temeljem članka 50. Statuta Dječjeg vrtića Zvončić („Službeni glasnik Općine Čepin“, broj 13/22. i 23/22.), Upravno vijeće Dječjeg vrtića Zvončić Čepin na svojoj 14. sjednici održanoj dana 7. studenoga 2022. godine, donijelo je

**PRAVILNIK O KUĆNOM REDU**

**DJEČJEG VRTIĆA ZVONČIĆ ČEPIN**

Članak 1.

Ovim pravilnikom o kućnom redu Dječjeg vrtića Zvončić Čepin (u daljnjem tekstu: Pravilnik), utvrđuje se radno vrijeme , pravila ponašanja i komunikacije, pravila boravka u prostoru Dječjeg vrtića Zvončić Čepin (u daljnjem tekstu:Ustanova), prehrana i mjere sigurnosti djece. Odredbe ovog Pravilnika primjenjuju se na sve radnike Ustanove, roditelje-korisnike usluga i sve osobe tijekom njihova boravka u vanjskom i unutarnjem prostoru Ustanove.

Članak 2.

Riječi i pojmovi koji se koriste u ovom Pravilniku, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

I. RADNO VRIJEME

Članak 3.

Radno vrijeme Ustanove organizirano je od ponedjeljka do petka, sukladno godišnjem planu i programu rada.

Radno vrijeme Ustanove je od 6.00 do 17.00 sati.

Radno vrijeme uprave Ustanove je od 7.30 do 15.30 sati.

Radnici i druge osobe mogu boraviti u prostoru Ustanove samo tijekom radnog vremena.

Članak 4.

Nakon 8.00 sati ulazna vrata se radi sigurnosti djece zaključavaju. Vrata su otključana samo u periodu kada roditelji-korisnici dovode i odvode djecu. Za vrijeme dnevnog odmora djece roditelji-korisnici ne mogu ulaziti u Ustanovu. Ukoliko roditelj-korisnik usluga ima potrebu dovesti dijete odnosno odvesti iz Ustanove u periodu kada su vrata zaključana, dužan je to prethodno najaviti odgojitelju djeteta.

Članak 5.

Djeca upisana u neki od programa koji se u Ustanovi provodi,mogu boraviti u Ustanovi samo u vrijeme provedbe programa i drugih oblika odgojno-obrazovnog rada sukladno godišnjem planu i programu rada Ustanove i ugovoru o pružanju usluga ranog i predškolskog odgoja obrazovanja i skrbi. Radno vrijeme Ustanove može se odrediti i drugačije ukoliko to zahtjevaju organizacijski razlozi, o čemu odluku donosi Ravnatelj. Za vrijeme blagdana propisanih posebnim zakonom, Ustanova ne radi. U vrijeme zimskih, proljetnih i ljetnih školskih praznika Ustanova može drugačije organizirati rad u odnosu na radnike i mjesto provođenja odgojno-obrazovnog rada.

II. PRAVILA PONAŠANJA I KOMUNIKACIJE

 Članak 6.

Radnici Ustanove, roditelji-korisnici te druge osobe koje borave u Ustanovi dužni su poštivati pravila kulturnog ponašanja u međusobnim kontaktima.

Radnici u svom radu promoviraju vrijednosti humanizma, nenasilja, uvažavanja i poštivanja različitosti.

 Članak 7.

U razdoblju nekorištenja usluge, roditelj nema pravo svoje dijete povremeno dovoditi u Ustanovu.

Posjete članova obitelji djetetu nisu dozvoljene u vrijeme neposrednog odgojno-obrazovnog rada.

Individualne informacije o djetetu roditelj može dobiti izvan odgojno-obrazovnog rada,prema planu odgojno-obrazovne skupine i u dogovoru s odgojiteljem djeteta.

 Članak 8.

Tijekom radnog vremena radnici su dužni nositi urednu i čistu odjeću i obuću te primjerenim izgledom, profesionalnim i uljudnim ponašanjem i komunikacijom s roditeljima-korisnicima usluga i drugim osobama koje borave u Ustanovi pridonositi njenom ugledu.

Radnici kojima Ustanova osigurava radnu i zaštitnu odjeću i obuću, sukladno propisima iz područja zaštite na radu, dužni su je nositi tijekom radnog vremena. Radnici Ustanove i druge osobe dužni su poštivati i čuvati imovinu i inventar Ustanove. Radnici Ustanove dužni su racionalno koristiti sredstva koja im je stavljena na raspolaganj, a svaki kvar i štetu prijaviti tehničkom osoblju i u konačnici ravnatelju.

Korištenje telefona, mobitela, laptopa, printera Ustanove dozvoljeno je samo u odgojno-obrazovne svrhe.

Roditelji korisnici usluga i druge osobe koje tijekom radnog vremena borave u unutarnjem i vanjskom prostoru Ustanove dužne su nositi primjerenu odjeću i obuću.

III. BORAVAK U PROSTORU USTANOVE

 Članak 9.

Nezaposlenim i drugim osobama nije dozvoljen ulaz u vanjske i unutarnje prostore Ustanove.

Nezaposlena osoba iz stavka 1.ovog članka može boraviti u odgojno-obrazovnoj skupini djece u iznimnim situacijama, kao primjerice roditelji-korisnici usluge u procesu prilagodbe i u drugim oblicima suradnje u dogovoru s odgojiteljem,studenti na praksi, radnici zdravstvenih i sanitarnih službi, izvođači umjetničkih i edukativnih sadržaja namijenjenih djeci i slično uz odobrenje ravnatelja.

Nezaposlena osoba iz stavka 1. ovog članka iznimno može boraviti u prostorima Ustanove ukoliko je to nužno ili radi ispunjavanja zakonskih obveza Ustanove i to u slučaju potrebe servisiranja ili popravka aparata i uređaja, izvođenja građevinskih radova, poslova sanitarne i inspekcijske službe, poslova iz područja zaštite na radu i slično, uz odobrenje ravnatelja.

Zabranjeno je ostavljanje osobnog vozila nezaposlenim osobama na vanjskom prostoru kojeg koristi Ustanova, osobito nakon radnog vremena Ustanove.

Članak 10.

Odgojitelj koji prvi u jutarnjim satima otvara objekt (dežurni odgojitelj) dužan je izvršiti pregled i obilazak vanjskog prostora te uočeno stanje ( provalu, krađu, oštećenje ili uništenje imovine i inventara) prijaviti ravnatelju. Osoba koja zatvara objekt po završetku radnog vremena, dužna je obići sve prostorije te objekt zaključati i ukoliko postoji, uključiti alarm.

Članak 11.

 U vanjskom i unutarnjem prostoru ustanove zabranjuje se:

* Pušenje
* Nošenje oružja
* Pisanje po zidovima i inventaru
* Oštećivanje i uništavanje inventara
* Pretjerano glasan govor i prepirke
* Korištenje neprimjerenog rječnika, prijetnje te svaki oblik nasilja
* Bacanje otpada u za to nepredviđena mjesta
* Unošenje i konzumiranje alkohola i narkotika
* Dolazak u alkoholiziranom stanju ili pod utjecajem narkotika
* Unošenje sredstava, opreme i uređaja koji mogu izazvati požar ili eksploziju
* Unošenje tiskanih materijala nepoćudnog sadržaja
* Promidžba i prodaja roba i usluga koji nisu u funkciji odgoja i obrazovanja ili su štetni za zdravlje, rast i razvoj djece rane i predškolske dobi
* Uvođenje životinja

Članak 12.

Dječja kolica i druga dječja prijevozna sredstva (romobil, bicikl i dr.) nije dopušteno ostavljati u prostoru Ustanove.

Ustanova ne snosi odgovornost za eventualno izgubljene ili uništene stvari ( igračke, nakit i sl.) koje dijete, odnosno roditelj, unese u Ustanovu.

IV. MJERE SIGURNOSTI DJECE

Članak 13.

Pravilnik o postupanju u kriznim situacijama Dječjeg vrtića Zvončić Čepin posebno regulira fizičke mjere zaštite djeteta-sigurnost okruženja, mjere zaštite, aktivnosti samozaštite i samoočuvanja djeteta.

Članak 14.

Dijete dovode i odvode iz Ustanove roditelji-korisnici usluga odnosno punoljetne osobe za koje je roditelj korisnik dao svoju suglasnost.

Osobe iz stavka 1. ovog članka dužne su javiti se odgojitelju prilikom dovođenja i odvođenja djeteta.

Dovođenje i odvođenje djeteta iz Ustanove nije dopušteno osobi iz stavka 1.ovoga članka za koju odgojitelj procjeni da je u takvom psihofizičkom stanju (pod utjecajem alkohola, narkotika i dr.) u kojem ne može na siguran način dovesti ili odvesti dijete.

Članak 15.

Roditelji-korisnici usluga dužni su u Ustanovu dovoditi zdravo, čisto i uredno dijete.

Roditelji-korisnici usluga dužni su osigurati za dijete dovoljnu količinu rezervne čiste odjeće te pelene za djecu koja ih koriste.

Članak 16.

U Ustanovi borave isključivo zdrava djeca. Bolesno dijete ostaje na kućnoj njezi do ozdravljenja. Pod bolešću iz stavka 1.ovoga članka osobito se smatra povišena tjelesna temperatura, povraćanje, proljev, osip po koži, bol u trbuhu, angina, konjuktivitis, dječje gliste, ušljivost vlasišta, veće imobilizacije, akutne zarazne bolesti i sl.

Roditelji- korisnici usluga **dužni su istog dana obavijestiti upravu /odgojitelje** o izostanku i razlozima izostanka djeteta, a po povratku s bolovanja roditelj-korisnik donosi ispričnicu djetetovog pedijatra.

Postupak u slučaju naglog obolijevanja ili ukoliko dijete prima medikamentoznu terapiju propisan je Pravilnikom o postupanju u kriznim situacijama.

V. PREHRANA DJECE

Članak 17.

Prehrana djece u Ustanovi osigurana je sukladno utvrđenom jelovniku vodeći računa o odgovarajućoj kalorijskoj vrijednosti i potrebnim nutrijentima.

Nutritivnu i mikrobiološku ispravnost prehrane kontrolira Nastavni zavod za javno zdravstvo periodičkim uzorkovanjem hrane.

Članak 18.

Unošenje prehrambenih artikala u Ustanovu nije dopušteno.

Članak 19.

 Ovaj pravilnik stupa na snagu osmog dana od dana objave na oglasnoj ploči Ustanove.

Predsjednica Upravnog vijeća

Dječjeg vrtića Zvončić Čepin

Marica Beraković, dipl. iur.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Utvrđuje se da je ovaj Pravilnik o kućnom redu Dječjeg vrtića Zvončić Čepin objavljen na oglasnoj ploči Dječjeg vrtića Zvončić Čepin dana 7. studenoga 2022. godine te je stupio na snagu dana15. studenoga 2022. godine.

Ravnateljica

Dječjeg vrtića Zvončić Čepin

Monika Tovarović, odgojitelj

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_